TPCH ออกหุ้นกู้ 1.50 พันลบ. ดบ. 4.50% ขายสถาบัน – รายใหญ่ 27 – 29 ก.ย.นี้
TPCH ออกหุ้นกู้ 1.50 พันลบ. อายุ 2 ปี 9 เดือน ครบกำหนดไถ่ถอน พ.ศ. 2567 ดอกเบี้ยคงที่ 4.50% ต่อปี ลุยขายสถาบัน - รายใหญ่ 27 – 29 ก.ย.นี้ เล็งนำเงินชำระคืนตั๋วแลกเงิน,ทุนหมุนเวียนกิจการและใช้ลงทุนโครงการโรงไฟฟ้า
26 ส.ค. 2564

บริษัท ทีพีซี เพาเวอร์โฮลดิ้ง จำกัด (มหาชน) หรือ TPCH ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้มีประกันของบริษัท ครั้งที่ 1/2564 มูลค่าไม่เกิน 1,500 ล้านบาท อายุ 2 ปี 9 เดือน ครบกำหนดไถ่ถอน พ.ศ. 2567 อัตราดอกเบี้ยคงที่ 4.50% ต่อปี ชำระดอกเบี้ยทุก 3 เดือนตลอดอายุหุ้นกู้
โดยบริษัทจะเสนอขายหุ้นกู้ดังกล่าวให้แก่ผู้ลงทุนสถาบัน และ/หรือ ผู้ลงทุนรายใหญ่ ในช่วงวันที่ 27 – 29 ก.ย. 2564 ผ่านผู้จัดการการจัดจำหน่ายหุ้นกู้ ได้แก่ บล.โนมูระ พัฒนสิน, บล.เคทีบีเอสที, บล.ทรีนีตี้, บล.กรุงไทย ซีมิโก้, บล.เคจีไอ (ประเทศไทย), บล.อาร์เอชบี (ประเทศไทย)
นอกจากนี้บริษัท ทริสเรทติ้ง จำกัด จัดอันดับความน่าเชื่อถือของผู้ออกหุ้นกู้ “BBB” แนวโน้มอันดับเครดิต “Stable” เมื่อวันที่ 30 ต.ค.63
สำหรับวัตถุประสงค์การใช้เงินเพื่อชำระคืนตั๋วแลกเงินที่จะครบกำหนด/และเงินทุนหมุนเวียน และใช้ลงทุนและดำเนินงานโครงการโรงไฟฟ้า
 
 